
ETIČKI KODEKS UDRUGE HUPTI
Ovim Etičkim kodeksom određuju se etička načela djelovanja i vrijednosti kojima se vode članice i članovi Hrvatske udruge profesora talijanskog jezika. 
Svi članovi Udruge i ostali sudionici aktivnosti Udruge obvezani su u svom radu djelovati sukladno načelima i standardima Etičkog kodeksa. 
Kodeks je podložan stalnim promjenama, kroz praksu rada Udruge HUPTI te usklađivanjem sa standardima civilnog društva i ukupnim dostignućima na području obrazovanja. 

I. TEMELJNA NAČELA 
1. Poštivanje jednakosti i poštivanje različitosti mišljenja. 
Članovi Udruge poštuju rasne, nacionalne, vjerske, spolne, rodne, političke, svjetonazorske, kulturne i druge različitosti svih sudionika aktivnosti Udruge. Udruga promiče slobodnu razmjenu ideja, toleranciju i kritičko mišljenje.
2. Zabrana diskriminacije.  
Članovima udruge je u svakom obliku zabranjeno izražavanje diskriminacije prema rasi, etničkoj pripadnosti, boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji.
3. Dobrovoljnost. 
Sudjelovanje u aktivnostima Udruge je dobrovoljno ulaganje osobnog vremena, truda, znanja i vještina, te je oslobođeno od svih oblika pritisaka, osim odgovornosti prema ostalim sudionicima.  



4. Transparentnost.  
Rad Udruge je javan. Javnost rada udruge osigurava se putem sredstava javnog priopćavanja, vlastite internetske stranice i društvenih mreža, javnošću rada Skupštine i drugih tijela Udruge, te redovnim izvješćima svim članovima Udruge.  
5. Zaštita ugleda.
Članovi Udruge dužni su čuvati i unaprjeđivati ugled Udruge.  
 
II. ETIČKI STANDARDI 
Članovi Udruge trebaju svojim ponašanjem biti primjer drugima i stoga se trebaju držati sljedećih etičkih standarda:  
1. poštivanje različitosti osobnosti, stavova, sustava vrijednosti i životnih uvjeta svih sudionika aktivnosti Udruge;  
2. poštivanje povjerljivosti osobnih i privatnih podataka;  
3. prezentiranje informacija bez njihovog iskrivljavanja i bez nametanja svojih političkih, vjerskih i drugih osobnih uvjerenja;   
4. korištenje primjerenog jezika; 
5. sudjelovanje maloljetnika u aktivnostima Udruge mora biti odobreno od strane roditelja/skrbnika. Privole maloljetnih učenika su odgovornost predmetnog učitelja koji sudjeluje u aktivnostima Udruge.   

III. AUTORSKA PRAVA
(1) Svi članovi dužni su poštivati autorska prava u skladu s važećim zakonodavstvom Republike Hrvatske i međunarodnim propisima.
(2) Zabranjeno je svako neovlašteno korištenje, umnožavanje, distribuiranje, prepravljanje, javno priopćavanje ili prisvajanje tuđih autorskih djela, bez obzira na oblik i medij u kojem se nalaze.
(3) Svako korištenje tuđih autorskih djela dopušteno je isključivo uz prethodno odobrenje autora ili nositelja prava, osim u slučajevima izričito predviđenima zakonom.
(4) Članovi su obvezni jasno i točno navesti izvore prilikom citiranja, parafraziranja ili upotrebe tuđih ideja, radova ili materijala, kako bi se osigurala transparentnost i priznanje autorstva.

(5) Plagiranje i svako drugo kršenje autorskih prava predstavlja tešku povredu Etičkog kodeksa te podliježe stegovnim postupcima, sankcijama i mogućim pravnim posljedicama.

IV. ZAŠTITA PRIVATNOSTI I KOMUNIKACIJA UNUTAR UDRUGE 
1. Poštivanje privatnosti članova:
Članovi udruge imaju pravo na zaštitu svoje privatnosti te se unutar udruge zabranjuje bilo kakvo uznemiravanje putem elektroničke pošte, poruka ili drugih oblika komunikacije. Svi članovi imaju pravo na sigurno i poštivano okruženje u kojem će biti zaštićeni od neželjenih i uznemirujućih kontakata.

2. Postupanje s povjerljivim informacijama:
Strogo je zabranjeno slanje, dijeljenje ili na bilo koji način distribuiranje osobnih povjerljivih podataka članova, uključujući, ali ne ograničavajući se na medicinsku dokumentaciju, bez izričitog pristanka dotične osobe.

3. Neprimjereni komentari na društvenim mrežama:
Zabranjeno je objavljivanje komentara osobne prirode, uvredljivih sadržaja ili privatnih informacija članova udruge na službenim stranicama udruge na društvenim mrežama. Administratori stranice imaju pravo bez prethodnog upozorenja ukloniti takve komentare i poduzeti odgovarajuće korake prema osobi koja ih je objavila.
 
V. STEGOVNE MJERE
1. Ponašanje člana Udruge koje nije u skladu s načelima i pravilima propisanima Etičkim 
kodeksom Udruge treba biti prijavljeno Upravnom odboru Udruge.  
2. Prijavu može podnijeti bilo tko od članova Udruge, odnosno više članova Udruge u slučaju 
kada smatraju da je povrijeđeno neko od načela kodeksa. 
3. Prijava ne može biti podnesena anonimno. 
4. Prijava mora biti razumljiva i treba sadržavati: ime osobe koja je podnijela prijavu (u 
daljnjem tekstu: prijavitelj), ime osobe protiv koje je prijava podnesena (u daljnjem tekstu: prijavljena osoba), kratak opis povrede i vrijeme nastanka povrede, datum podnošenja prijave, vlastoručni potpis. Uz to se mogu priložiti i drugi podaci, dokumenti ili materijali za koje prijavitelj smatra da su potrebni. 
5. Nerazumljivu prijavu ili prijavu koja ne sadržava ni najnužnije podatke potrebne za početak postupka Upravni odbor Udruge ima pravo odbaciti. 
6. Prijava se može podnijeti u roku od sedam radnih dana od dana saznanja za povredu 
Kodeksa, a najkasnije u roku od četrnaest radnih dana od dana učinjene povrede koja je povod prijavi. 
7. Prijavu koja je podnesena izvan rokova iz prethodnog stavka ovoga članka Upravni odbor Udruge će odbaciti. 
8. Ukoliko Upravni odbor procijeni da po navedenoj prijavi treba postupati biti će oformljeno tijelo koje u roku od 30 dana mora donijeti prijedlog stegovne mjere ili odbaciti prijavu.  

Rad tijela je tajan.  
Upravni odbor će na temelju preporuke tijela i sukladno težini prekršaja članu odrediti stegovnu mjeru. Upravni odbor članovima Udruge može izreći stegovne mjere:  
1. pisana opomena;  
2. opomena pred isključenje; 
3. privremeno ili trajno isključenje iz Udruge. 

IV. ZAVRŠNE ODREDBE
Etički kodeks Udruge napisan je u skladu sa Statutom Udruge, a sve žalbe na njegovu primjenu upućuju se Nadzornom odboru udruge.  
 
Etički kodeks stupa na snagu danom usvajanja. 

U Zagrebu, 28. studenog 2025.                                                                   Predsjednica Hupti-a
                                                                                                                            Anita Milunić, prof.

